Myanmar Ralkap bawi pawl thuneihnak an cuh awk maw si, a hnuai point 6 tarlan a si. – Thechinlandtoday\nMyanmar Ralkap bawi pawl thuneihnak an cuh awk maw si, a hnuai point 6 tarlan a si.\nadmin August 26, 2021 Leave a Comment on Myanmar Ralkap bawi pawl thuneihnak an cuh awk maw si, a hnuai point 6 tarlan a si.\nMyanmar ramah February ni 1 ah khan ralkapin mipi thuneih nak an pawng lak tih cu sim tul loin kan thei thluh a si kha, cu mi thuneihnak an lak hlanah khan Sr General Min Aung Hlaing-in ralkap lakah thuneihnak a lak hmasak thu chu kan thei lo tla a si men the.\nRalkap General pawlin thuneihnak an lak ding tinten an tih teng teng tul mi cu ralkap pawl lakah thuneihnak lak hmasak a si. Ralkap bawi pawl lakah an mah zuam theitu leh dodal thei tute cu an sinak, hna an celh mi leh an um nak hmun ti vek pawl ti dang lamin an thuneihnak ti nghetin tanrual pi leh lam tang dingin an an tuah hmasa theu a si.\nCu ti vekin General Than Shwe leh General hlun midang pawl khalin an rak ti zo ih, tun tumah khal ah, Sr. Gen. Ming Aung hlai cun Then Shwe leh General dang pawl rawnin a lamtangah a tuah ih, ralkap thuneihnak leh mipi thuneihnak a la kawp thei a si.\nHman sela, Gen. Ming Aung Hlai-ih thuneihnak lak cu thla 6 a luan zo nan, tun tiangin a hlawhtling tih thei a si hrih lo, cutih rualin ralkap (military) hmuah hmuah cu a phel siat thluh ding ti cu mithiam pawl cun an hmu cia mi a si, thil um dan ih lang mi 6 cu.\n1 Ralkap sungkuaah Min Aung Hlaing ih kaihhruainak solid tawk lo leh mipi in a ning lutuk vekih hmuhnak a um vivo.\n2 Buddhist Puithiam hrek khat rinsan lutukih a thiltih leh an thusim umzia nei lo ruang ih, a cangvaih dan ah hlawhtlinnak a um lo\n3 Ralkap thuneihnak, khawp tuk mipi beih letnak cu tu hlan hmuah hmuah hnakin nasa sawnin hmaitawn vivo\n4 Ralkap tuan duh an um nawn lo ih, military recruitment fehpi theih a sin awn lo\n5 Ralkap cu ram leh mipi pawl kilhimtu vekah an hmu nawn lo ih, mipi harsatnak tuahtu leh palbettu an hmu a si.\n6 Ralkapin a ti ding mi dan pahbalin, mipi parah nunrawng takih a thil ti mi pawl ( Tehthimnak ah, tharumhmang lo in duhphawrhnak nei lamzawh pawl sniper hmangih an lu ih kahsak ti vek pawl) tawthawhtu bik cu Min Aung Hlaing ih thupek a si ruangah hmin siatnak bakah thisen suak mi ah mawhphur tu a si tiin ralkap tampi cun an hmu thluh a si.\nCuruangah, ralkap tamtak cun an kalphung a dik nawn lo tih theiin mipi lamah an tang vivo ih, CDM zawm ralkap lawng hmanah 1500 an kim zo ih. Ram sung hmun tin kim ih um ralkap pawl khalin tlan suah dan an ngaihtuah ih,ralkap sungkua cu a phel siat rero a si.\nCuruangah, General Soe Win leh Min Aung Hlaing ih thuneihnak cu ralkap General dangin an cuh sak ding maw a si lo len, Min Aung Hlaing ih thuneihnak hi Gen. Soe Win-in a laksak ding tih chu kan thlir a cu thlang a si, A zo mi bi leh ziang mi bik in saw thuneihnak cuhsak ding ti cu theih a si lo nan, thuneihnak cuh awknak cun a thleng teng teng ding ti cu a fiang a si\nRalkap sungkuaah General Than Shwe- autu pawl an um tih thu theih a su ih Min Aung Hlaing ih hrang ah cun ngai nuam lo zet cu a si lem lo ding, ziang khal sisehla, mipi, PDF, NUG leh EAO pawlin an thil tum hlen suak dingin hnung tawlh loin an feh vivo a tul a si.\nRalkap sungkhuaah thuneinak cuh awknak a thleng tik ah cun 2020 hrilawknak result cu pawm a si ding ih, buainak hmuah hmuah cu Min Aung Hlaing parah a tlak theh dingih , mipi hril cozah NLD cu thuneihnak pek a si sal ding, tih cu thil thleng thei mi a si.\nPDF-Bilin sakhaan an lak, tiah SAC ralkap lei minung pawl nih thawng diklo thanh. →\n← CDF-Mindat in Mino Pahnih an Nunnak a Liam


SSA North : A Rei Hlanah Kawlram Cozah Thawn Remnak Thu Rel Ding - Chinland Today Media\nSSA North : A Rei Hlanah Kawlram Cozah Thawn Remnak Thu Rel Ding\nJanuary 24, 2012 4:45 am·0 comments\nSSA South Le SSA North Senior Official Tawnawk Lai\nKawlram cozah cun ram remthat-awknak hrangah tubai te hrawng ihsin ramsung hriamhrei keng hel thawn rualremnak le remnak a tuah rero zo ih SSA North khal a rei hlan ah remnak hawl in biakawknak an neihpi tum thu ramsung thuthangca in a tarlang.\nKawlram cozah cun Bogyok Pan Phah hohami SSPP/SSA cu remnak hawl in biakawknak a neihpi tum ruangah timlamnak an nei rero zo a si. Cutiasiruangah, SSPP/SSA cun Kawlram cozah thawn biakawknak cu January 28, zarhteni ah Tawng-gi ih an neih duh thu an sim thei zo ih SSPP/SSA cun ‘pyi-thawng-suh’ level ih remnak sign tuah dingah committee le State level ih biakawknak fehpi tu dingah committee pakhat, committee pahnih rori thawn biakawknak an neihpi ding asi.\n‘Pyi-thawng-suh’ level biakawknak nei ding committee cu Foreign minister bo-hmu-gi Khuan Sein in a hoha ding ih a dang pakhat sawn cu SSPp/SSA assistant secretary bo-hmu-gi Khe Theing in a hoha ding a si.\nA hmaisa in State level in biakawknak hi neih hmaisat a si ding ih State level ah remnak an tuah felfai thei ngaingai a siahcun ‘pyi-thawng-suh’ level ih biakawknak khal an neih cih ding thu bo-hmu-gi Sein Hlah in a rel. SSA/SSPP in ziang mibik cu an dil/ngen ding ti theih fian a si hrihlo nan a lobik ah cun State level ah kahawk-nak a um nawn lonak ding in biakawknak an neihpi in remnak sign tal an thut thei tum thu khal a rel tel bet.


Taliban Pawl An Huk Dumdo, An Ramsung Ih Um Christian Pawlin “Thlacamnak Ah In Rak Mang Ringring Uh” An Ti – Meifar\nKum 20 hnuah Taliban pawl cu Afghanistan ramsung ah an huk dumdo ih leitlun cu a thiar culco. US le Nato ralkap pawlin kum 20 sung an rak umchilh zo, sanhnih sungah Afghanistan ramsung ah US ralkap 2,300 zat an thi ih 20,000 lenglo in hliam nazet an tuar (Sankhat cu kum 10 in an siar).\nPresidents Obama le Donald Trump lal lai ihsin Afghanistan ramsung ih umhmun khuar an ralkap pawl cu ko tlung dingin an rak relcia zo. April 2021 ah President Biden in “Afghanistan ramsung ih um US ralkap pawl cu a kosal ih September 11, 2021 ah an zaten innlam tlung thluh dingin thu a suah.\nTaliban pawlin hnaihnoktu an nei nawn lo ding ruangah an lungawi zet ih Afghanistan cozah cu do ciamco ṭul loin an la thei. Taliban hi daan le dun hngetkhot zet an nei ih an daan le dun thlun lo pawl cu an that hluahhlo.\nAn rak lal lai ih an daan le dun tuahmi pawl cu ‘an ramsung ah TV um lo ding, music le cinema khal an siang lo. Cun, nunau nauhak kum 10 hnuailam cu tlawngkai an siang lo, nunau pawl an vaksuak ding asilen an korsaupi Burqa an hruh tengteng dingih an sungkhat mipa in a thlun ding tipawl a si. Sinak bangaw tivek le nunau hlothlau cu an ti cimit hluahhlo.\nAn ralkap pawl ih nupi dingah tleirawl tete cu an kai ṭheu ih an sakhua ah an lutter. Tuiṭum ah Taliban pawl an lalsal ruangah an ramsung ih um Christian pawl cu thlaphang in an um, Taliban pawl an lal hlan khalah Christian pawl cu hmuhsuam, hremnak a phunphun an rak tuar rero zo ih Taliban pawl an lal cun an tuar nasa sinsin ding.\nPaul Robinson in “Nan thlacamnak ah Afghanistan ramsung ih um Christian pawl in rak mang ringring uh. Thimkhuazing a tlung nan kan rawngbawlnak cu hnangamnak, nunnak le beiseinak a si” a ti.\nDr. Jim Denison khalin “Afghanistan mipi pawl an him theinak dingah thlacam uh. Taliban pawl hrang khalah thlacam uh, an visions & an mang lam in siseh, thilmak pakhat khat ihsin Jesuh an zum theinak dingah thlacam uh” a ti.\nA Cau Tuk Ruangah A Sing Duak, An Rak Zuk Thup Ruangah Milar Ah A Cang, Tu’ah Nang Khalin A Zuk Na Hmuh Phah


Burma Ram Feh Dan Ding Part 95 - Chinland Today Media\nBurma Ram Feh Dan Ding Part 95\nChin State House Rangoon leh Mandalay ah Kan Neih A Tul\nKan dung kum 35-40 lai ah khan Rangoon ih Bar Road ah Chin Rest house ti maw si a rak um ih tu lai ah teh ziang a bang ti ka thei nawn lo.Cunah cun room 2 lai cu a hmin cun a um ih ih khun 8 lai maw si a um.Mikhual an um theu ko.\nMizoram ah cun Mizoram House ti in Silchar,Guahati,Calcatta,Delhi leh Bombay ah an um.Delhi tla ah cun inn thuah 4 lai nei Mizoram house 2 an nei.Pakhat tla cu a hall ah Mizo fellowship ( Mizo Inkhawm ) an ti ih, Sunday ih khawmawk nak ah an hmang.\nIndia le Mizoram cu Chin state cun kan thim hrih lo phawt ke.A si nan a mal bik ah Chin state house,thuah 3 tal,vawi khat ah mi 50 tal riah thei nak cu um zang seh la a duh um zet.Hivek house ah VIP room khal a um kei.Dam lo pawl khal an riak thei ding.\nHihi cu project tum tuk a si ruang ah state a cozah le central a cozah pawl ih tuan ding a si.A hmasa bik ah cun Rangoon le Mandalay ah neih a that ka zum.Leh hnu ah cun Nepidaw le Mongwa tla,cu le Pakokku tla ah neih a tul leh ke.\nKan MP pawl le Chin state a cozah hotu pawl himi thu ah nan thupi tuk.A hmun tal hi cu a zamrang lam ih hawl suah thei siseh la.A hmun hrang khal hi sum tam zet a tul ding.\nHivek kan neih ah cun tlawngta,a cozah hna tuan ,damlo leh mi phun phun hrang ah a man mal te kuan ih riah thei nak a si ding.


CLD in mai duhnak thupit in Chin party kom aw ding sawm-ngiar | VCTH\nCLD in mai duhnak thupit in Chin party kom aw ding sawm-ngiar\nHome » Thuthang » Chin News » CLD in mai duhnak thupit in Chin party kom aw ding sawm-ngiar\nBy vcth on December 8, 2017.\nChin party pawl party pakhat ih an kom aw ding hi Chin mipi ih hngakhlap bikmi thil pakhat a si. CNDP le CPP lam in party kom aw ding an ready zo nan CLD hngakin an um thu theih a si.\nCLD cun December 6-8 tiang Yangon ah Party Conference pi an nei ih cui tonkhawmnak ah Chin Party pawl kom aw ding thu an rel.\nCLD cun Chin Party kom aw ding ti tikah Chin party pi a simi CPP le CNDP thawn lawng siloin ZCD, ENDP, ACNP, ZNRDP le KNP pawl tla telh ding an duh.\nCui an duhnak cu thil ttha zet a sinan, tuni tiangah CNDP le CPP siarlo a dang party in ko aw ding thu a relmi zohman an um lo.\nCLD in party kom awnak dingah mai duhmi thu an keng cia. Cu pawl tla cu kom awmi Chin party cu UNA ah tel ding, CLD party ih tumtahnak le policy pawl parah hngohsan ding, Party hmin ah Chin National League for Democracy (CNLD) ti ding ti pawl tla an si.\nUNA ih tel ding maw NBF maw pawlkom dangah tel ding, Party tumtahmi le Policy, Party hmin ti pawl cu a kom aw dingmi zate lungkimnak ih thutthen cet dingmi a si.\nCLD meeting minute 8nk ih an timi hi thuburnak vekih an timi a si ahcun thu khat, relbet vivo thei a si ding.\nCLD ih an duhnak ah party dang an lungkim theilo ahcun “Party kom-aw ding kan lungkim lo,” tiah an ti tla a olte.\nCLD ih statement zoh tikah Chin party pawl kom aw ding ti hnakin Chin party dangdang CLD ah lut ttheh ding ti thawn a bang aw lo maw? Maw party kom aw ding an duhlo ruangah inn dunglam sangka an rak ong aw cia?


Suu Kyi In Tlangpar Mi In Thleidang Deuh Silosawm: CNF le ALP - Chinland Today Media\nSuu Kyi In Tlangpar Mi In Thleidang Deuh Silosawm: CNF le ALP\nFebruary 9, 2017 2:24 am·0 comments\nRamdingkhawm Myanmar ram ih hrinhnam zate thurelkhawmnak a si mi a veihihnak Panglong Lungkimnakah CNF pawl le Arakan Liberation Party (ALP) pawl cun pengpi kulh thurelkhawmnak neih ding siannak an ngah ve lo. Hi tiih an ngah lo nak thu ah State Counselor Daw Aung San Suu Kyi in tlangpar mi hrinhnam pawl hi in thlei dang deuh silosawm tiin an vui. CNF pawl cun hi Panglong lungkimnak ah an tel ding le dinglo an fiang aw hrih lo.\nHi thuthawn pehparin CNF chairman Dr Lian Hmung Sakhong cun Myanmar ram thuthang Frontier pawl hnenah, Pengpi huap thurelnak kan nei cuang lo mi ah CNF in tuitum ih Panglong lungkimkhawmnak ah kan tel ding le ding lo hi a fiang lo. An thurel ding mi pengpi huap ih botcatmi thutluknak pawl rel ding a si tikah kan ni hrangah an hualvan a sung tuk. Curuangah a si tiin a rel.\nRamdingkhawm Myanmar ram thu neitu pawl ih an sianlonak san pawl ahcun Chin ramkulh ah remdaihnak ngai a um lo, mipiin an cohlang ngaingai hrihlo timi pawl an hmuh ruangah a si. Asinan hitiih an puh menmi ah Dr Lian Hmung Sakhong cun, tui ni tiang CNF le Ralkap khal kan kap awlo. Kan ram hi a him a si tiin a el ve.\nPengpi huap thurelnak hi Union Peace Dialogue Joint Committee (UPDJC) ih teltu ding pawl lakah Chin ramkulh le Rakhine ram lawngah tuah a silo. Hi tiih pengpi pahnih tuah a silo ruangah Rakhine pawl khalin an tel ding ke ding lo a fiang ngaingai hrih lo tiin an rak ti ve.\nPanglong Lungkim thurelkhawmnak hi Chin mi pawl le Rakhine ram pawl ih pengpihuap thurelnak neihlo mi cu siarsak lo in February 28 ah nei dingin nemhnget a si.\nKei cun rampi acozah in inthleidang tiin kan ruat, ka party pi pawl khalin an ruat ve ding ka zum tiin ALP vice chairwoman Saw Mra Razar Lin cun Irrawaddy thuthang latu pawl hnenah a sim. Pengpi huap thurelnak nei dingin kan ralring zo a si titla tin a sim tel bet.\nCNF lam khalin February 1, 2017 ah Chin ramkulh acozah thawn tongaw in hmalaknak nei tlang dingin an rak ralring ve thu CNF vice chairman Dr. Salai Lian Hmung Sakhong cun a sim ve. “Kan tuah theilonak ding san zianghman a um lo’ titla in a sim.#\nChin Ramkulh Ah Suu Kyi Tlawng Ding; Chin Mi Cu Mi thinlungṭha An Si\nAustralia Chin Mi Pawl In Suu Kyi Tong Ve Ding


FUU TI IN IH T'HAT NAK - Chinland Today Media\nMarch 28, 2017 1:48 pm·0 comments\nT’hal khawhlum lakih in a si deuh bik mi Fuu ti hi a thawt lam lawng si lo in taksa hrangah tampi tthatnak a rak nei. T’hal sungih fuu ti in tthat hleice nak cu ;\n1/ Taksa sungih tidai ttul nak a bawm\nT’hal a si vekin taksa a ro hiam2 vekin a um lai ah Fuu ti vung in cun taksa a fangkual ih a sungah hna a vung t’uan.\n2/ Bang, Cauh nak a reh\nHnat’uan lo khal len nisa ling a si vekin bang, cauh hi a ol zet. Hmanseh fuu ti khuatkhat vung in hin cui bang, cauh nak pawl a reh diaido. Si tel lo, natural rori a si ruangah taksa sungih t’ul sam nak ah hna a ttuan.\n3/ Thin hrangah a ttha\nFuu ti in nak in kan sungih a um mi, kan Thin a tihning ih a siat dingmi a khamsak ruangah fu ti in tam dingin an fial awk phah.\n4/ Pum Sungih Rawl ei mi a rem ttha\nA hleice in t’hal nisa lakah hin rawl ei sual a tam ih cui tlunah pum lam ah rawl ei mi a rem ttha aw thei ciah lo. Hmanseh Fuu ti hin cui rem lo pi pawl cu a vung rem ttha thluh. Potissum a tel ruangah pumpi ttha lo hrang khalah a ttha.\n5/ Zun Lamzin Hrangah\nFuu ti in nak in Zun lamzin a sialsak. Zun thawh ttha thei lo ih buai pawl hrangah fu ti in dingin an fial aw. Alkalin tel mi a si ruangah zun lamzin ih hnokhnai tu pawl a hlonsak.\n6/ Natnak Dang2 Hrang\nA tlun ih tar lang mi hrang lawng si cuang hran lo in natnak dang2 hrang khalah a ttha. Curuangah karkhat ah voi 3 tal in thei hi a ttha. Cuti ih in nakin natnak dang2 na taksa ih rak lut ding mi pawl tamtak a lo khamsak.\nRef- Myanmar 24h\nHARHDAMNAK A THUPI


Biblical decision making I - FALAM CHRISTIAN CHURCH OF INDIANAPOLIS\nFCCI > Sermon and Taining Video Clips > Sunday School ZIrhnak I > \nBiblical decision making I\nBiblical decision making: A nitin nunah Pathian duhzawng thuthluknak (decision) a tuah ringring tu cu mi thlawsuak asi. Tongdang in ka sim asile fimnak timi cu a tha bik hril thiamnak asi.\nNitin nunah ziangvek thuthluknak kan tuah? Thuthluknak tuah tikah ziangtin Pathian duhzawng asi ti kan theithei? Zumtu pawlin nitin nunah ziangtin Bible vekin thuthluknak (decision) kan tuah thei ding? Kan nitin nun thuthluknak tuahmi in khui lamzin ah in hruai? Timi pawl thusutnak sang ding in malte relkhawm hnih uhsi. (Online video clip “Biblical Decision Making” hi FCCI intermediate Sunday school zirnak ihta lak mi asi ih a zoh duhduh rak zoh theih asi.)\nNitin ziangvek thuthluknak kan tuah?:\nTociamciam aw la, nitin ziangvek ziangzat ziangtikah ziangtin ziangvek thu pawl parah hngat aw aw in thuthluknak na tuah ih cui na thuthluknak in ziangtluk tiang na nunnak ah rahttha rahsia a rahter, na nunkhua hmailam thu lai a lo relsak, ti pawl cahnah parah ngan hnik aw.\nA tawizawng in kan sim asile zumtu pawl nitin nun thuthluknak tuah mi pawl cu:\n1) Thluak sungah ruahnak/suangtuahnak a ummi pawl,\nMi tampi in an tluak, thinlung sungah a ummi ruahnak, suangtuahnak pawl hi anmai thu thu in ruat thei, ruat lo thei, suangtuah thei, suangtuah lo thei an si ti an ruat dah lo ruangah satan in an thinlung sungah ruahnak tha lo a retsak mi pawlin a bum theu. Kan thinlung sungah alut theu mi ruahnak, suangtuahnak pawl hmuahhmuah hi zingtin kan umnak inn kan thianhlim ih a langmi taksa kan thiamhlim awk vekin kholh fai, thianhlim ringring ding kan si. Ek inn bal cu satpia ti thawn siseh taksa le thuamhnaw bal pawl cu satpia thawn kan kholh fai vekin kan thinlung le thluak sungah a ummi ruahnak, suangtuahnak pawl hi Pathian thu vekin kholhfai ringring ding kan si. Kan ruahnak, thu pomdan, thinlungput pawl cu Pathian thutak thawn a mil aw aw maw tiah cek aw fel ringring ding kan si.\nMi zokhal a mai thinlung/thluak sungah a ummi, a lut mi fimkhur ten a kaihrem ih, a cekfel, a do neh lo ahcun lenglam sakhuanak cun a nun a tidanglam dah lo dingih Pathian aw kam le amai tisa ruahnak pawl a thleidang thiam dah lo ding. Kan insang ah lut dingin mipakhat sangka a king tikah zo asi, ziangtuah dingin insung lut a duh, tvp kan theih a tul vekin kan thinlung sungah a ra lut mi ruahnak pawl kha khui tawk ihsin a ra, ziangtuah dingin, ziang tthathnemnak a suahpi ding, tvp kan theihthiam a tul. Ziangah tile na thinlung sungih a ummi kha na sinak taktak cu asi sawn.\nRuahnak tampi cu dunglam thuanthu in kan tluak tawdap ah a ret cia mi, a erh zaw cia mi pawl ihsin a ra theu; cupawl lakah mi thatthei ruahnak (killers thoughts) a um ih ralrin peknak, zir ding le hmailam hrang lamzin hmuhtu a um rualrual in thathnemnak um lo, milai thazang ticau tu khal tampi a um ti fimkhur a tul. Cuvek thotho in ruahnak a lut le a suak lawng siloin kan thinlung lamhuai zawng, lungput, thinlung a tlap mi a bal cia mi, pawl kha thirtlap cu meisa thawn an ur ih tidai sugnah an ciah hnu lawngah a fai thei vekin Thlarau Thianghlim meisa thawn ur ih nunnak thutak sungah tuar thar sal a tul mi asi.\nMi tampi cu an lung a awi lo tikah midang, dinhmun le thil pakhatkhat an mawhsiat theu. AN theih lo mi cu anmah lungawi ter dingin Pathian in zohman ttuanvo a pek lo, anmah cu anmai lungawinak hrangah ttuanvo nei tu an si. Cuvek in nangkhal na lung a awi lo asile zo ih mawh hman asilo, nangmai mawh asi. Na dinhmun, na nupi pasal, unau sungkhat, rualpi, kawhhran, pawlkom le cozah, tvp na mawhsiat thei lo. Na kiangkap ah Kio in kaa hang hemhem in lo deh zik hman sehla, na kimvel ah meisa hlio dupdo in kang hman sehla, na to mi lawngpi cu pil zik cuahco vekin thei hman aw la, na lungawi lole nangmai mawh asi. Zohman na mawh siat thei lo. Leitlun van sersiamtu Pathian ih Thlarau Thianghlim na sungah um na cingin na lungawi lo, Pathian fapa ih thisen in leimi na si na cingin nangmah le nangmah cu zianghman ah na siaraw lo vaivok vekfangah na ruat aw aw khal asile, nangmai mawh asi. Pathian in fa sinak covo le dinhmun a lo pek zo na cingin na hmailam ah thimnak lawnglawng vekin an hmu in ni eng mawi te hmu thei lo, lungawithu sim thei lo na sile, zodang hman mawhsiat hlah, na sunglam kha kholh fai tul a um tinak asi. Pathian thianghlim ennak na sungah lang thei lo dingin sualnak thimpi in a lo khuh lai tinak asi.\nFCCI Intermediate Sunday school zirtu pawl hnenah “ziangtiang fimthiamnak lamah na thleng thei ding tiah na zum?” tiah thu ka sut tikah an lakih pakhat in “kei cu phunhra tlun lam cu ka thleng thei ding ka zum lo” ati. Ka sut sal ih “cumi ruahnak cu khui tawk ishin na tluak sungah alut?” ka ti tikah “ka thei lo” a ti. Voi tampi cu kan thinlung sungih kan ruahnak cu midang thu kan theih mi, dunglam thuanthu, kiangkap um pawl simmi, lenglam ihsin le ttihnung zetmi satan hnen ihsin a ra lut theu. Curuangah mi zokhalin kan tluak bu sungah a ummi ruahnak pawl hi Pathian hnen ihsin a ra mi asi maw ti fiah ringring a thupi zet. Pathian fa kan si hnu khalah tisa in kan um lai poh cu thinlung in a cakkel, a duhkel, a ttihkel, a at kel, a ti-kel te in ruahnak ttha lolo a suahpi theu tikah tisa thinlung sal thim sungah kan tang theu. Curuangah in celcilh tu Pathian Thlarau Thianghlim sal sawnah kan thinlung ruahnak duhnak cu kan up ih a thuhnuaiah kan nun a tul. Culole thinlung cu mi bumhmang bik asi vekin inbum asi ti kan theih lolai ah kanmai thinlung in a tikel ten nitin in bum rero ding ti cu a fiang. Cutin lei tisa ruahnak ihsin a suakmi thawn thuthluknak kan tuah tikah Pathian duhzawng thawn hlapi a rak si theu.\nCuruangah, na tluak sungah ziang na ruat ding, ziang na suangtuah ding timi kha nitin te thuthluknak (decision) na tuah tambik mi (pakhat) asi ding. Na ruahnak in thlaici na tuh ih cui thlaici cun na nitin nunah rah a rah theu mi asi.\n2) Taksa thawn a pehtlai mi pohoh:\na. Na mit in na zohmi, na hna le kaa sungah a lut mi,\nNa mit in na zoh mi na hmuh mi le na kaa le hnaa sungah a lutmi pawl khal kha nangmai thuthu, nitin te thuthluknak (decision) na tuah mi an si. Na nunkhua hmailam saupi sankhuk hrang tiang rahttha a rah thei mi na lut ter dingmaw, na tisa diriamter ding lawng na hawl ding, hril ding na neiih na hril mi vekin second tinte thuthluknak na tuah asi.\nb. Na kiangkap ah zo an um, zo pawl kiangkap ah na um:\nNa kiangkap ah zo, ziang an um, ziang thawn nan dai aw aw, ziang na tham, khui lamzin na zawh, ziang thil le ri pawl na naihniam rero timi kha na nunkhua hrangah a thupi tukmi an si. Second tinte nangmah in thuthluknak (decision) na tuah rero mi asi.\n3) Na kaa sung ihsin a suakmi tongkam,\nMi tampi voi tampi cu kan tongmi tongfang tlanghra a liam hnu hmanah kan tongmi ih san kan thei man lo theu. Kan tong mi theitu, a ngai tui hna sungah ziangvek in hmual/san a nei ih kan tongkam ih tur in ziang asiat suah ti ruat setset loin tongkam kan thlah theu.\nMi zokhal, amai duh lomi tongter a theih lo vekin na kaa sung ihsin a suak mi tongfang pohpoh ih man cu na at sal ding. A tha asile a that vekin a siat asile a siat vekin. Curuangah na kaa ihsin tongfang pakhat suak dingin thuthluknak (decision) na tuah ih suak lo ding khalin second tinte thuthluknak (decision) na tuah asi. Tong ding tong lo ding, hmun/can le tongfang hril thiamtu cu mifim asi.\n4) Neihmi, theihmi, tikcu can, sumpai, milai pehtlaih awknak le nitin thuanthu pawl hman awknak ah second tinte thuthluknak (decision) na tuah.\nThutthimnakah, can hmandan thu ah ziangsi Pathian thu in a sim? Kan taksa ruangpi cu Pathian Thlarau cennak (biak inn) asi ih kan nunnak cu thisen in leizo mi kan si ruangah tisa duhdan in nung ding kan si nawn lo. Tikcu can awl kan neih mi sungah thiltha ka tuah thei ti thei na cingin ihkhun parah zangzel in a it rero tu cu Pathian in thu a tthen ding asi. Curuangah thlarau lam pitlung, Pathian Thlarau ukmi, mi pakhat mi ze, a um thei lo. Ziangah tile Thlarau in a kiangkap ah thiltha tuah ding a hmuhter ringring asi. Thiltha ti ah thei na cingin a tuah lo tu cu sual tuahtu asi fawn.\nCuruangah, Pathian fate pawl leitlun kan um sungah nitin thuthluknak (decision) kan tuah mi pawl cu ;\n1) Kan thinlung sungah ruahnak, suangtuahnak, lungput kan neih mi pawl,\n2) Kan taksa thawn a pehpar mi, kan taksa –kan mit, kan hna, ka kaa, sungah kan lut ter mi, 3) kan taksa sung ihsin a suak mi (tongkam), le\n4) kan neihmi thuanthu, tikcu can, pehtlaihnak , cantha, thileri, tvp kan hmannak pawl ah Pathian duhdan vekin thuthluknak tuah thei tucu mi fim, mi thlawsuak le mi lungawi asi.\nThuthluknak kan tuah tikah khuitawk in, ziang thuhram parah hngat aw awin thuthluknak (decision) kan tuah ih kan tuah mi thuthluknak in ziangvek lamzin ah kan nunnak a fehpi timi thleidan thiam ding Pathian in mi pakhat cio tuanvo in pek ih mi zocio khal anmai hrilmi thuthluknak vekin an hmailam cun a hngak asi.\nVoikhat cu FCCI intermadiate Sunday school zir pawl hnenah “Leitlun ah ziang rawl a thaw bik?” tiah thu ka sut tikah, Chocalate, arsa, china rawl, tvp, an sal celcel. Cule an hnenah “leitlun ah ziangrawl a thaw bik? Timi thusuhnak sang thei dingin leitlun ah a um rawl hmuahhmuah nangmah in na ei/tep asilole a ei/tep dah tu pawl simmi na theih ta, hliakhlai hmasa a tul lo maw ka titikah, “Ooo aw” an ti celcel. AN sim sual ti an thei aw aw. Anmah in an ei dah mi rawl (phun maltakte) lak ihsin anmah lala in thaw an ti bik mi kha leitlun milai pawl hmuahhmuah hrangah a thawbik ah an rak ruat sual asi ti an thei aw sal tikah “Ooo aw” an tinak asi. Pitling khal, cuvek cu kan si theu. Kan theihmi maltak te sung ihsun leitlun mi zapi hrangah “thiltha” “tha lo” tiah thu kan rak tthen in thuthluknak kan tuah theu ih kanmai nitin nunah thuthluknak (decision) kan tuah theu tikah kan thuthluknak tuahmi thawn a pehpar mi thu tampi tanta in thuthluknak kan tuah sual pang theu tikah kan mai hrangah thiltha lo arak si theu.\nMeithal kap tu pa cun a meithal hmuisel le a tinmi maltak te a peng pang hmanah a kah duhmi a hmuntin mi a tthelh theu vekin nitin nunih thuthluknak (decision) fate kan tuah mi hin kan hmalam hmuitin mi ihsin lam hlapi ah mi a thlen thei theu asi.\nPaul in Rome cakuat sungah a ngan mi cu, mi pakhat tisa mizia in a uk mi cun Pathian duhzawng thutak khal a thei thei lo, a theithei lo lawng hman si loin tisa mizia in a ukmi cu Pathian ih ral asi a ti. Asinan, leitlun milai pawl cun zuri cingin kawhhran thu an rel, mi huat mi nei ringring cingin pulpit parah kan kai, a thupten tisa uknak hnuai ah nung cingin kawhhran ah roral tu dinhmun ah kan ding theu. Tisa mizia in a uk mi in “Pathian duhzawng asi ding” ti ah thutluknak kan tuah theu mi cu Saul siangpahrang pa in “Pathian duhzawng asi ding” tiah raithawinak a pekmi vek kha asi theu ding.\nNitin te ziangvek thu thluknak kan tuah ih ziangvek thuhram ah hnat aw aw in thuthluknak kan tuah, cui thuthluknak pawl cun ziangtluk siatnak le thatnak lamzin ah mi a thlen thei timi FCCI Intermediate Sunday school zirhnak video ngai duh pawl rak ngai dingin online ah ret asi.\nNitin te Pathian duhzawng duh, hiar, cak, le hril thiamtu si thei dingin Pathian Thlarau thunun/uk nak hnuai ah in na thinlung duhnak, caknak, hiarnak, hal zawng, ngainat zawng, nuam tizawng kha na up awk a tul asi. Na tisa duhzawng na rian sungah ziangkim na tuah mi kha Pathian Thlarau kalhzawng a rak si ringring theu.\nPathian duhzawng hril thiamnak fimnak thawn Pathian Thlarau in lam lo hruai hram sheh!


C.Ronaldo Ruangah Juventus Coach Allegri A Thinhar – Times Of Chinland\nC.Ronaldo Ruangah Juventus Coach Allegri A Thinhar\nApril 1, 2019 Times Of Chinland Sport 0\nJuventus coach Allegri cu an hmaitlan C.Ronaldo ruangah thinhar in a um ih a aiah zo a hmang ding timi khal a ruat thup phah rero thlang. Ziangahtile dam lo C.Ronaldo cu AJax thawn Champions league quarter final ih an puai hmaisa hrang a tel rori ding ti ih reltheih a si hrih lo.\nHih thu ah Juventus coach Allegri cun ,”C.Ronaldo hi dam lohli dingin a zuam rero ih Ajax thawn champions league quarter final ih kan puai hmaisa ah sor thei hngal ka beisei zet.Asinan,thudik ka lo sim ding,Ajax thawn Champions league quarter final ih kan puai hmaisa hrang C.Ronadlo sor hngal ding cu thil harsa zet a si ding.\n“Tuini tiang ahcun a dam cak zetih damtha fel dingin ni 9 caan a nei lai.Tha zetin ka tuamhlawm dingih a damfel lohli theinak dingah tan kan la ding.\n“Costa a dam cak zet zo ih Ajax thawn Champions league quarter final ih puai hmaisa hrang kan do awk caan ah a tel thei ding.Cutilai in Khedira khal a dam cak zet zo ih AC Milan thawn kan puai ah a lek thei thlang ding.Dybala hi a liang a naa ve ih Serie A puai khat hrawng cu a awl hrih ding.Asinan,Ajax kan do caan ahcun a tel thei thlang ding a si,” a ti.\nJuventus cun April ni 3 ah Serie A puai hrang Caliari an do dingih April ni 6,zarhte zan khalah Serie A puai hrang AC Milan thawn an do aw ding.Cutheh in April ni 11 ah Champions league quarter final puai hmaisa sawn hrang Ajax thawn an do aw ding a si.\nMessi In Ka Record Thaisiat Ding A Phutuk – Casillas\nPogba Thuhla Ah Man United Coach Solskjaer A Puakkuai


US Texas state-ih PDF hrangih vehburkhawnnakah US dollar 50000 luan hmuh a si – My News\nUS Texas state-ih PDF hrangih vehburkhawnnakah US dollar 50000 luan hmuh a si\nadmin June 16, 2022 Leave a Comment on US Texas state-ih PDF hrangih vehburkhawnnakah US dollar 50000 luan hmuh a si\nUSA Texas state, Amarillo khuaih PDF hrangih vehburkhawnknak market show neihnak leh NUG Bonds zuar suahnak ih sin US dollar 50000 luan hmuh a si ih.\nChu show June ni 12, US can, sun nazi 12 ih sin zan lam nazi 5 tiangin\nAmarillo PDF Support Group kaihhruainakin Buddhist puithiam compound-ah neih a si.\nPDF pawl hrangih thil zuar suah ruangah US dollar 8017 luan leh NUG Bonds zuar suahnak ih sin dollar 42956 (Myanmar pawisain ting 850 luan) hmuh a si.\nCumi market show ih sin paisa lut mi hmuah hmuah cu Amarillo PDF supporting Group ih sin PDF te hnenah direct-in pek a si ding ih, NUG Bonds zuarnak paisa cu NUG cozah Finance Ministry-hnenah pek luh a si ding.\nA tawreltu zinga mi Ko Soe Min cun, ”PDF tanpinak thawhlawm tling khawm thei dingih tanpitu zaten parah kan lungawi nasa ih. in rawn tanpi leh sawngtu Pan Se Lu khalin market show ih sin pawisa hmuh mi hmuah hmuah cu kanni Amarillo PDF Supporting Group hnenah a hlo a bang um lovin in pe thluh a si,” tiin Mizzima a sim.\nAmarillo PDF Supporting Group cu Myanmar ramah ralkapin thuneihnak a lak kum 2021 ih sin kum 2022 thleng ih ralthuam in military council dotute leh raltlan mipi pawl tanpitu pawl a si.\nCu mi tanpinak leh sawmdawlnak an fehpi dan cu NUG Defense Ministry leh Border thuneitute theihterin an fehpi ih. Amarillo khuaih neih mi vehburkhawnnak bazzar cu Karen, Chin, Mon, Burma, Rakhine leh Shan unau pawlin an telpi ih, a suak khawm mi za ten cu mi 500 hrawng an si thu theih a si.\nMyanmar ram sungih raltlan pawl tanpi nak Aung San Suu Kyi zuk/ lem ngannak lilam a si →\n← Wawlamyiang township police station lockup- thawngin ih an khum mi PDF-te cu KNDO, PDF tangrual pawlin an runsuak thei ih, police 5 a an kai cih


HLasak Thiam - Mai Lal Rin Pui - Chinland Today Media\nHLasak Thiam – Mai Lal Rin Pui\nCT : Na hmin ngai le duhkawh in sim thei pei maw?\nAn : Mai.LalRinPui…..duhkawh nak Maipuite a si …..\nCT : Na nu le pai hmin, unau paziat nan si ih tufang khui ah na um?\nAn : Pa Lal Nei Thang & Nu Lal Nei Eng an si…. Unau (5) kan si…..Mi pa 3-Nunau 2 kan si……..Falam Peng Bualhre Khua kan si ih a tuah cun Latpanchaung ah ka um…\nCT : Tufangte ah ziang khawhhran ah na um ih ziangmi dinhmun in zianghna na tuan?\nAn : B.P.C .khawhharn ah ka um. Zaihla thawn Pathian ih tul a ti nak hmun ah rawng ka bawl…..\nCT : Ziangtik kum ah piangtharnak na ngah ih zo ih thusimnak in titeh in sim thei pei maw?\nAn : 2002 kum ah Evan.Thanzual hmang in Pathian hnenah lungawi nak ka nei…\nCT : Ziangtik in zaihla thawn rawngbawl in na feh suak?\nAn.2001 in zaihla thawn rawng bawl in in sawmnak hmun tinah ka feh suak.\nCT : Ziangmi hla in mipi in an lo thei thawk? A phuahtu teh zo a si?\nAn : Evan Tialuk hla phuah mi “Thihahthihpitlak nunah nunpitlak” ti mi hla hmang in a si…\nCT : Ziangmi “Album” sung ah hla na sak hmaisabik?\nAn : G.E.F Pawl ih tuah mi “Jesuh ka lo duh” ti mi Album sung ih “Phoih uh la feh seh” ti hla kha ka sak hmai sa bik…………\nCT : Nangmah te sak mi (single Album) paziat na nei zo? Cun mibur (Groups) thawn sakmi teh paziat na nei zo?\nAn : Single cun “Tlaidah lo Pathian” ti mi Album a si. Groups ah cun (8) ah ka sak.\nCT : “Album” thar suah bet vivo ding in timlamnak na nei maw?\nAn : Tu dinhmun ah cun a thar dang tuah ding in timtuahnak aum hrih lo, nan Pathian ih rem ati ah cun thinlung te in ka beisei vivo ko.\nCT : Studio sung le a leng ih hlasak hi danglam in na thei maw? A um le in ruah thei kem?\nAn : Danglam deuh cun ka thei. Studio ta cu um ringring ding a si tikah ttan kan la deuh ih kan u-luk. An thilri hman mi tla a tha deuh …a leng ih kan sak cu thiam ciamco hnak in mi ih thazang an ngah ding hi thupi ah ka ruat.\nCT : Studio sung ih hla na sak zik ih na timtuah dan in sim thei pei maw?\nAn : Studio ka luh hlan ah ka nunnak le ka hlasak ding mi hla Pathian hnen ah ka hlan. Cun, aw ti se thei ei in ka theih mi pawl ka hrial.\nCT : Pathian hlasaknak thawn rawngbawl ih na fehsuak tikah dawnkhamtu maw thazang petu na nei tam deuh?\nAn : Pathian zangfahnak zar ah dawnkhamtu ciamco cu an um lo. Tha in petu deuh hlir an si ih ka lungawi zet.\nCT : Rawngbawlnak ih har nati bik mi le nuam na ti bik mi in sim thei pei maw?\nAn : Pathian thlarau ih hna a tuan lo nak hmun hi har ka ti bik ih …Pathian puanawk nak hmun hi nuam ka ti bik…\nCT : Ziangtik tiang rawngbawl in hlasak na tum?\nAn : Pathian in rem a ti tiang a si ding…hehhehhe…\nCT : Rawngbawlnak ah Hla ih hmual a neih ziang in sim thei pei maw?\nAn : Hla hi Bible sungkhal ah a tel ih Pathian in thlasuah a pek ahcun a sak tu lawng silo in mipi khal lungawi mitthli tiang luang ko in hmual a nei ve.\nCT : Pathian hla ah hla nung le hla thi a um ve maw? Na hmuhdan in sim thei kem?\nAn : Hla ah cun a nung le a thi cu a um hran in ka thei lo nan Pathian ih hman mi cu a um deuh in ka thei.\nCT : Kanram sungum Pathian hla phuahtu ah zo na duh bik?\nAn : A phuahtu mi nung ah cun duhbik hril ding ka thei lo ka duh theh hai….\nCT : Kanram sungih Pathian hla saktu (singer) sung in zo na duh bik ih ziangruahah?\nAn : Saya Biak Hlei Sum ka duh bik ih ziangah ti le a nun hi zohthim tlak ka ti.\nCT : Na sak zomi hla sung in ziangmi hla na duhbik?\nAn : Ka duhbik mi cu Evan.S.Tha Nei Fai ih phuah mi “Bawipa’n in siarsak” ti mi hla ka duhbik….\nCT: Ziangah “Love song” na rak sak lo? A sak pawl teh ziangtin na hmu?\nAn : Kei cu Pathian in hla ih rawngbawl ding in in kawh ruangah ka sak lo…leilung tlun a si vek in “Lovesong” hi sual in ka hmu lo. Curuangah “Lovesong” hla sak pawl hi tu hnak ih mawi le tha in an sak theinak dingah tha ka pe duh a si…..\nCT : Kanram ah zaihla thawn Pathian ram a kauh sinsin thei nak ding ah mino pawl hnenah thucah tawi na sim thei kem?\nAn : Pathian hi pakhatnak ah ret sehla, cun thlacamnak thawi pumpek sin sin kan tul in ka hmu. Cuhleiah aw ttha lawng si lo in aw remdan le mipi hmai ih taksa cangvaih dan pawl hi santhar nonawn pawl in nasa zetin kan zir a tul lai in ka hmu. Curuangah ttan kan la tlang cio pei uh.\nCT : Thangthar nonawn hlasak pekte pawl ziangtin thazang na pek ding?\nAn : Pathian hnen ah hlanawk-nak hi uar phot sehla Pathian cun hman thei lo mi a nei lo. Aw tthat le hla sak thiam a thupit rualrual in rawngbawl nak ah cun thlarauthianghlim ih thuam hi a thupit bik.\nCT : Zunghruk lo buntertumtu na nei zo maw?\nAn : Pathian ih remruat mi thawn kan tong aw hrih lo a si ding. Ka zunghruk buntawk theitu an um mai ka beisei hehehheh…\nCT : A lo pehtlai duhtu hrangah na ID sim thei pei maw?\nAn. rinpui08@gmail.com……Facebook rinpui08\nCT : Kan lo suhnak pawl ttha te’n in sangsak ruangah kan lungawi.\nCT : Kei khal ka lungawi.


Falam peng huap thuthan : Theihternak - Falam Online Media\nFalam peng huap thuthan : Theihternak\nKum (5) hnuai lam nauhak pawl le naupai nu pawl dam lo tik ah Falam khua sung ih Venus Clinic ih hmuh aw a si len Sii Bawi hmuh man, Sii man pawl a lak in tuamhlawm an si ding.\nHmuh aw theih mi nikhiah cu May 16, 2021 in a thok zo ih Kawlram rampi buai nak a dai hlan sung tiang a si ding. A si nan, Falam khuasung a buai vutvo pang a si ah cun thu hla a dang lam sal thei ih thuhla a dang lam sal a si pang len than awk leh sal a si ding.\nHi mi Program cu Save The Children (Falam ih NGO pakhat) le Venus Clinic ṭuan tlang in tuah mi a si. A hlei ce in Lai khua lam um mi pawl hrang co-uu pek ih tuah mi a si. A si nan, Falam khuasung ih harsa hleice deuh pawl hrang cu ruat sak an si thotho ding. Cuih tlun ah Lai khua lam in Venus Clinic, Falam ih a hmuh aw tu dam lo ngaingai a si mi nauhak kum nga tang le naupai pawl hrang ah an feh sukso man timlam sak mi a um bet ding.\nHmuh aw theih mi ni pawl:\nTlawngkai nikhat in Zarhte ni tiang\nHmuh aw ding caan:\nHminsin : A tlun ih tarlang mi sung ih tel thei nak ding hrang ah Kum (5) hnuai lam ti tik ah dam lo menmen le nauhak vitamin pek nak ding hrang fangfang lawng ti vek cu a ngah lo ih naupai nu pawl khal a dang tlaitluan nat nak (Tahtthimnak : zun thlum nat, thisen sang nat….tvk…pawl) a nei cia ih nau a pai tu dam lo pawl lawng a theih.\n← CDF – Hakha in Chuncung khua ngaidam dilnak le ralrin peknak nei\nHakha khualipi ah Bomb hrial nakding Khur an lai thok →


Pathian in A Thei ih A Damter thei - Chinland Today Media\nPathian in A Thei ih A Damter thei\nFebruary 13, 2012 12:15 am·0 comments\nCuticun Jesuh cu khual a tlawng ih khawpi siseh, khawte siseh, a pal phah vingvo. Sinakok ah thu a zirh, vancung uknak thuthangtha a sim ih natnak le damlonak phunphun a neitu pawl a damter vingvo.\n–\tMatthai 9:35\nBible Siar Ding: Saam 147\nVeikhat cu kum kua mi nauhak pa mi mawizet ihkhun tlunih it reromi hnenah in hruai. Hringtu a nu le pa cu an thinharzet ziangahtile hih nauhak pate cu hiti ih a umnak hi thla tampi a si zo ruangah. An thoter ih rawl an pek, amah cu zuklem vekin a mit khal tthep thei cuca loin a um. Cutawk hmun ih ka thlen le vete’n Bawipa cu ka hnenah a phuanglang aw ih ziangruangah hih harsatnak le buainak a cang timi i theihter. Curuangah a nu hnenah hiti’n ka sim: “Bawipa in a pumpi ah damlonak a um ti’n i sim.”\nA nu in, “A si thei lo, siibawi thiamzet pahnih kan nei ih anmah in himi cu thluak lam damlonak a si in ti,” tiah i let.\nKei in, “Pathian in i theihtermi cu a pumpi sawn ah a si,” ka ti ve.\nA si thei lo, siibawi pawl in an thei si, ziangahtile X-ray an zukmi a si, a ti thotho.\nCuih hmunah feh dingin i hruaitu pa in nauhak pa ih nu hnenah, “Amah hi ko dingin i thlah si lo maw, himipa hitawk ih rattertu hi nangmah na si, atu ah a thusimmi dokalh rero duh hlah aw. Himi pa in ziang ka tuah ding ti a thei,” a ti.\nAsinan Siibawi thiambik Jesuh in a thei a si. Amah cun ziangtinkim a thei. Na tuah ding umsun cu Jesuh kawh hi a si ih cuticun Amah cu a ra ding. Vanlam thil cu leitlun thil hnak cun ziangkim ah a ttha sawn ringring. Zo so vanlam ih phuanlang awknak, nunnak ziangtinkim thei thluhtu ih thiltimi cu a el thei ding?\nPathian Thu in, Amah cun ziangkim a thei thluh a ti (1 John3:20). Amah cun kan taksa umtu daan a za te’n a thei ttheh, Amah hmaika ahcun lawngfangkheh ih um vek kan si (Hebru 4:13).\nThlarau ih thinlung neitu pawl cun Pathian ih duhmi kan thei thei. Nauhak pa hrangah thla ka cam. A pum parah ka kut suangin Pathian hnenah thla ka cam. A hung naa ciamco ih letmah 13 tluk a saumi cangcel (khukrul) a luak suak. Cuticun a hung damlan tata.\nPathian cu ziangtikah kan thei thei ding? Kanmai’ minung khuaruahnak kan cawlter ih ziangkim tithei Pathian ih thuneihnak le huham thawn in thuam dingin pum kan ap awk tikah a si ding.\nA Tipalh dah Lo\nThuthangttha Sim Ding Ni


Misual in Instacart hmangtu pawl ih Credit card number, online ah zuar sak | Falam Online Media\nMisual in Instacart hmangtu pawl ih Credit card number, online ah zuar sak\nJuly 24, 2020 July 24, 2020 admin\t0 Comments crime, Dark Web, Darknet\nUS le Canada ram ih an hmang zet mi online bazaar, Instacart company (grocery delivery and pick-up service) customer pawl ih hmin, address, credit card numbers digit 4 le thil an cahnak order history data pawl cu dark web ah an zuar.\nInstacart company cun US le Canada ram ah 1 million hnak ih tam customer an nei ih, cu pawl lak ihsin customer 278,531 account data pawl cu dark web store pahnih ah an zuar a si.\nCustomer information data pawl cu zo in a fir, ziangtin dark web ah a thleng tikhal an thei lo ih, July 22 ih dawr thil cahtu customer data tiang a tel ti`n rinsantlak website pakhat cun a tar.\nAsinan, Instacart company ṭuanvo neitu pawl cun an data fir thei ding khawp in customer pawl ih privacy an thlah dah lo ti`n an el ih ṭunvonei pakhat cun, “customer privacy hum ding cu kan ṭuanvo a si. Kan data security khal a ṭha ih customer data information in fir thei kan zum lo. In dawrtu customer thawn pehzomawknak kan nei ringring ih a ṭuldan ih zirin password khal kan thlengter ṭheu” a ti.\nTuhlan khalah online service hminthang company dawr ṭhen pawl ih customer data, dark web ah an rak zuar dah ih cuih information data pawl cu misual pawl in lei in, mibum nakah an hmang in account neitu` paisa tamzet an rak fir sak dah.\nTuṭum, Instacart company customer data leak mi thu thawn pehpar in cybersecurity expert Nick Espinosa cun, “kei mah rori in dark web ih an zuar mi information data ka hmu. Instacart company lam cun a cang thei lo an ti nan, customer data pawl cu tubaite (July 22) rori ih update mi a si” a ti.\nInstacart company customers pakhat in, “dark web ih an zuar mi ah ka information data a tel ve. Ka credit card number khal an nei. Kan dawr nak Instacart company fimkhur lo ruangah maw siding? company lam in le zianghman in sim theilo” a ti.\n“Instacart customers data cu mipakhat ah $2 ziinin an zuar. July thla ih a dawr tu customer pawl ih information khal a tel. Instacart customer support ah ka biak hai ih an nih cun ‘in dawrnak ih na hman mi account password thawn bangrep mi, apps dang ah na hmang ruangah a si ding’ in ti. Asinan, app ka hman mi ciikim in password dangdang ka hmang thluh fawn. Curuangah himi company cu a him lo a si. Dawr nawnlo dingin ka hman mi account pawl ka cancel thluh zo” tiah Instacart service ihsin thil cah ringringtu customer Chester cun a sim.\nHivek buainak umṭheu ruangah cybersecurity expert pawl cun online delivery service hmang tu pawl cu fimkhur dingin an sim ṭheu ih password thleng, password manager lole two-factor authentication hmang dingin an sim theiṭheu a si.\nDark Web ziang a si?\nWorld Wide Web cu a si thotho nan Special software thawn lawng lut a theih ih Dark Web website hmangtu pawl cu internet hmangtu pangai vekin olsamten hawl an theih lo. Dark Web cu google, bing, Yahoo tivek search engine thawn hawl a theih lo.A hmangtu tamsawn cu daanlo ih cangvai an tam ih riittheisii, license umlomi meithal, hmang theih thotho mi passport – college degrees lem, credit card fir mi tivek khal an zuar ih mi an that lai live video, mi pawngsual lai video tivek khal paisa pek in zohtheinak hmun a si.\n← Misual in nauhak kum 4 mi an Fir tum, a NU in runsuak + VIDEO\nFalam, Lungpi Ciinthlak tlawng ih Quarantine luttu Midam sinak Capi pek, mah le umnak ciar ah tlungter →